สำรองเงินตรุษจีน1.4แสนล.
ตรุษจีนคักคัก 5 แบงก์สำรองเงินสดให้ลูกค้าเบิกจ่ายเฉียด 1.4 แสนล้าน ทั้งสาขาและเครื่องเอทีเอ็ม
25 ม.ค. 2562

ตรุษจีนคักคัก 5 แบงก์สำรองเงินสดให้ลูกค้าเบิกจ่ายเฉียด 1.4 แสนล้าน ทั้งสาขาและเครื่องเอทีเอ็ม
นายสมบูรณ์ จิตเป็นธม ผู้ช่วยผู้ว่าการ สายออกบัตรธนาคาร ธนาคารแห่งประเทศไทย (ธปท.) เปิดเผยว่า ในช่วงเทศกาลตรุษจีน ประชาชนมีความต้องการใช้ธนบัตรสูงกว่าปกติ ธปท. คาดว่าธนาคารพาณิชย์จะเบิกจ่ายธนบัตรสุทธิประมาณ 6.25 หมื่นล้านบาท เพิ่มขึ้น 35% หากเทียบกับช่วงเดียวกันปีก่อน ที่มีการเบิกจ่ายธนบัตร 4.6 หมื่นล้านบาท พร้อมทั้งกำชับให้ธนาคารพาณิชย์เตรียมสำรองธนบัตรใหม่อย่างพอเพียง เพื่อรองรับความต้องการของประชาชนในช่วงเทศกาล
ผู้สื่อข่าวรายงานว่าธนาคารพาณิชย์ 5 แห่ง แจ้งว่าได้เตรียมเงินสดสำรอง ให้ประชาชนเบิกจ่ายในช่วงเทศกาล ตรุษจีนรวมเกือบ 1.4 แสนล้านบาท โดยธนาคารกรุงเทพ จัดสรรเงินสดสำรองไว้ให้บริการแก่ลูกค้าในช่วงเทศกาลตรุษจีนกว่า 5 หมื่นล้านบาท ผ่านสาขาธนาคารกว่า 1,000 แห่ง และตู้เอทีเอ็มอีกกว่า 1 หมื่นจุดทั่วประเทศ ที่พร้อมให้บริการเพื่อรองรับความต้องการของลูกค้าที่มีจำนวนมากขึ้น พร้อมกำหนดแผนดูแลการเติมเงินสดในตู้เอทีเอ็มเป็นพิเศษ
ด้าน ธนาคารกสิกรไทย เตรียมสำรองเงินสดเพื่อรองรับการใช้จ่ายช่วงเทศกาลตรุษจีน ในช่วงวันที่ 2-5 ก.พ.  2562 รวมทั้งสิ้น 4.8 หมื่นล้านบาท แบ่งเป็นการสำรองเงินสดผ่านสาขา 2.23 หมื่นล้านบาท และสำรองเงินสดในเครื่องเอทีเอ็ม (K-ATM) 2.57 หมื่นล้านบาท
ธนาคารกรุงศรีอยุธยา เตรียมเงินสำรองเงินสดกว่า 2.16 หมื่นล้านบาท เพิ่มขึ้นจากยอดเงินสดที่ลูกค้าใช้จริงในช่วงเวลาเดียวกันของปีก่อนราว 2.5% ทั้งนี้ แบ่งเป็นเงินสดสำรองในกรุงศรี เอทีเอ็ม 11,882 ล้านบาท และช่องทางสาขา 9,745 ล้านบาท
ธนาคารกรุงไทย สำรองเงินสด 1.95 หมื่นล้านบาท แบ่งเป็นสำรองที่สาขา 7,096 ล้านบาท และเครื่องเอทีเอ็ม 1.24 หมื่นล้านบาท  ด้านธนาคารซีไอเอ็มบี ไทย สำรองเงินสดรองรับการเบิกถอนช่วงเทศกาลตรุษจีน 625.9 ล้านบาท